66/2019

Útdráttur

Staðfestur var úrskurður héraðsdóms þar sem ákvörðun kröfuhafafundar S 15. apríl 2016 um að greiða slitastjórn félagsins 40.000.000 króna þóknun var ógilt. Í úrskurði Landsréttar kom fram að með því að slitastjórn S hefði ákveðið og upplýst undir lok hvers kröfuhafafundar að boðað yrði til þess næsta með tölvubréfi hefði, þrátt fyrir ákvæði 3. mgr. 79. gr. laga nr. 21/1991 um gjaldþrotaskipti o.fl., ekki með réttu lagi verið boðað til fundarins 15. apríl 2016 eingöngu með auglýsingu í Lögbirtingablaði. Ákvörðun fundarins, sem H mótmælti á næsta fundi sem boðað var til, var því ógilt.

Úrskurður Landsréttar

Landsréttardómararnir I-kvk-nf E-kvk-nf, O-kvk-nf M-kvk-nf A-kvk-nf og V-kk-nf H. V-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 22. janúar 2019 en kærumálsgögn bárust réttinum 28. sama mánaðar. Kærður er úrskurður Héraðsdóms Norðurlands eystra 11. janúar 2019 í málinu nr. X[…]/2018 þar sem ákvörðun kröfuhafafundar Saga Capital hf. 15. apríl 2016 um greiðslu á hagsmunatengdri þóknun til slitastjórnar félagsins að fjárhæð 40.000.000 króna auk virðisaukaskatts var ógilt. Kæruheimild er í 1. mgr. 179. gr. laga nr. 21/1991 um gjaldþrotaskipti o.fl.

2 Sóknaraðili krefst þess aðallega að málinu verði vísað frá héraðsdómi en til vara að öllum kröfum varnaraðila verði hafnað. Þá krefst sóknaraðili málskostnaðar í héraði og kærumálskostnaðar.

3 Varnaraðili krefst staðfestingar hins kærða úrskurðar og kærumálskostnaðar.

Málsatvik og sönnunarfærsla

4 Eins og er rakið í úrskurði héraðsdóms kynnti slitastjórn Saga Capital hf. á fyrsta fundi kröfuhafa við slit fyrirtækisins, sem haldinn var 16. ágúst 2012, að hún myndi taka sér greiðslu af fé búsins upp í áfallna þóknun meðan á slitum stæði og jafnframt að slitastjórnin áskildi sér rétt til að taka sér þóknun með tilliti til þeirra hagsmuna sem um væri fjallað vegna sölu eigna, útlagningar til veðhafa eða hagsmuna sem hún ynni undir búið. Af því tilefni óskuðu tveir kröfuhafar eftir því að fyrirætlanir um gerð reikninga á grundvelli hagsmunaþóknunar yrðu kynntar fyrir fram á kröfuhafafundi.

5 Á tímabilinu 7. febrúar til 13. desember 2013 hélt slitastjórn Saga Capital hf. fjóra kröfuhafafundi vegna slitameðferðarinnar. Í tilviki fyrsta fundarins fór boðun fram með ábyrgðarbréfi til kröfuhafa en í öðrum tilvikum með tölvubréfi. Að því marki sem gögn málsins bera með sér voru fundirnir vel sóttir af kröfuhöfum. Á kröfuhafafundi 15. apríl 2016 tók slitastjórn Saga Capital hf. ákvörðun um að greiða sér 40.000.000 króna þóknun af fé búsins vegna niðurstöðu riftunarmáls þess gegn varnaraðila. Til fundarins var boðað með auglýsingu í Lögbirtingablaði 30. mars sama ár til að fjalla um framhald slitameðferðar. Enginn kröfuhafi sótti fundinn.

6 Hinn 19. janúar 2018 var bú Saga Capital hf. tekið til gjaldþrotaskipta. Skiptafundur til að fjalla um skrá um lýstar kröfu var haldinn 13. júní sama ár. Á fundinum mótmælti varnaraðili lögmæti kröfuhafafundar Saga Capital hf. 15. apríl 2016 og þeirra ákvarðana sem þar hefðu verið teknar.

Niðurstaða

7 Hinn 27. maí 2014 tilkynnti varnaraðili slitastjórn Saga Capital hf. að allar kröfur sínar á hendur félaginu hefðu verið framseldar Eignarsafni Seðlabanka Íslands ehf. Með munnlegu samkomulagi í lok árs 2017, sem fært var í skriflegt form 7. maí 2018, seldi Eignasafn Seðlabanka Íslands ehf. kröfur sínar á hendur Saga Capital hf. aftur til varnaraðila. Við framsalið öðlaðist varnaraðili rétt til að hafa uppi mótmæli vegna ákvarðana sem teknar voru undir slitum Saga Capital hf. á því tímabili sem kröfurnar voru í eigu Eignasafns Seðlabanka Íslands ehf. í sama mæli og það síðarnefnda naut. Að þessu athuguðu en að öðru leyti með vísan til forsendna hins kærða úrskurðar er staðfest niðurstaða hans um að hafna kröfum sóknaraðila um frávísun málsins frá héraðsdómi og um sýknu á grundvelli aðildarskorts.

8 Af hálfu varnaraðila er á því byggt að allt fram að fundinum 15. apríl 2016 hafi kröfuhafafundir sem haldnir hafi verið vegna slita Saga Capital hf. ávallt verið boðaðir með bréfi til kröfuhafa og að tekið hafi verið fram í öllum fundargerðum fyrri funda að næsti fundur yrði boðaður með tölvubréfum. Sóknaraðili hefur ekki mótmælt framangreindu en byggir á því að boðun til kröfuhafafundar með auglýsingu í Lögbirtingablaði verði ávallt að telja lögmæta samkvæmt 3. mgr. 79. gr. laga nr. 21/1991 og að slitastjórn félagsins hafi ekki skuldbundið sig til að boða ávallt fundi með tölvubréfi.

9 Samkvæmt 3. mgr. 79. gr. laga nr. 21/1991, sbr. 4. mgr. 101 gr. og 3. mgr. 103. gr. laga nr. 161/2002 um fjármálafyrirtæki, skal í boðun kröfuhafafundar koma fram hvar og hvenær hann verði haldinn og hvert fundarefnið verði í meginatriðum. Sé ekki kveðið á um annað í lögunum geti slitastjórn kosið hvort hún boði til fundar með auglýsingu sem hún fái birta með minnst viku fyrirvara í

Lögbirtingablaði eða með tilkynningu til hvers og eins sem á rétt til fundarsóknar.

Samkvæmt

2. mgr. 79. gr. laga nr. 21/1991 skal leitast við að fundir verði haldnir á slíkum stað og tíma að ætla megi að sem flestir fundarmenn eigi hægt með að sækja þá.

10

Með því að slitastjórn Saga Capital hf. ákvað og upplýsti undir lok hvers kröfuhafafundar að boðað yrði til næsta kröfuhafafundar með tölvubréfi varð hvað sem framangreindu líður ekki með réttu lagi boðað til fundarins 15. apríl 2016 eingöngu með auglýsingu í Lögbirtingablaði.

11

Þar sem fundurinn 15. apríl 2016 var ekki löglega boðaður kemur 2. mgr. 128. gr. laga nr. 21/1991 ekki í veg fyrir að varnaraðili, sem leiðir rétt sinn frá Eignasafni Seðlabanka Íslands ehf.

, hafi uppi mótmæli og kröfur vegna þeirra ákvarðana sem þar voru teknar, en hann mótmælti lögmæti fundarins og þeirri ákvörðun slitastjórnar sem þar var tekin um að greiða sér 40.000.000 króna í hagsmunatengda þóknun á næsta fundi sem boðað var til .

12

Samkvæmt framangreindu var fyrrnefnd ákvörðun slitastjórnar tekin á fundi sem haldinn var án fullnægjandi boðunar kröfuhafa. Verður hinn kærði úrskurður því staðfestur á þann hátt sem í úrskurðarorði greinir .

13 Sóknaraðila verður gert að greiða varnaraðila kærumálskostnað eins og í úrskurðarorði greinir.

Úrskurðarorð:

Niðurstaða hins kærða úrskurðar um að hafnað sé frávísun málsins er staðfest.

Ákvörðun kröfuhafafundar Saga Capital hf. 15. apríl 2016 um greiðslu á 40.000.000 króna hagsmunatengdri þóknun auk virðisaukaskatts til slitastjórnar félagsins er ógilt.

Sóknaraðili, þrotabú Saga Capital hf., greiði varnaraðila, Hildu ehf., 200.000 krónur í kærumálskostnað.